Arvaatteko mistä kuva on? No, tietysti laivalta ja tarkemmin sanottuna Viking Line Gabriella alukselta. Meillä on matkasuunnitelmat menneet uusiksi tässä joulun jälkeen moneen otteeseen ja pohdimme mihin ehtisimme jotta saisimme hieman lepoa ja muutosta nykyiseen. Veljelläni on tapana sanoa, että ”merimatka on aina elämys” , joten ei kun merimatkalle. Yleensä olemme menneet Siljalla, mutta nyt kaikki isommat hytit olivat jo varattuja, sillä päätös tästä reissusta syntyi aivan viimetipassa. Löysimme kuitenkin Viking Linelta mukavan tilavan hytin ja päätimme toteuttaa matkasuunnitelman, eli reissun Tukholmaan.
Tukholma on kaupunki, jossa olen käynyt useammin kuin kehtaan edes myöntää, mutta ne ovat olleet lähes kaikki työmatkoja, joten aikaa itse Tukholmalle ei ole jäänyt nimeksikään. On mukava mennä ihan virallisesti lomailemaan sinne, ilman että tuntee syyllisyyttä siitä kun hakee NK:lta sämpylän lounaaksi ja katse harhailee kaikkialla ympärillä minkä kerkiää :).
Laiva tuli satamaan vasta kymmeneltä, joten ei ollut kiirettä herätä eikä kiirettä ehtiä aamiaiselle ennen kaupungille suuntaamista. Mukava herätä verkkaisesti, vetää verhot sivuun ja katsoa kun laiva lipuu Ruotsin saariston läpi kohti keskustaa. Laittautua valmiiksi päivän retkeä varten ja nauttia aamiaisesta rauhassa. Siinäpä se kun kaikkea hyvää on tarjolla ja vatsa vetää vain rajallisen määrän – tuskaa !
Kävelimme keskustassa ympäriinsä – nautimme suhteellisen mukavasta kelistä aamutuimaan kävellen ja sulatellen hieman aamiaista. Päädyimme NK:lle katsomaan New Portin osastoa, jonka nettikauppa vihdoin aukeaa Suomeenkin lähiaikoina. Heillä on kauniita, mutta kotoisia tavaroita, huonekaluja ym. Kuvia osastolta tuli otettua enemmänkin, mutta päätin pääsiäisen lähestyessä inspiroida teitä tällä pääsiäispöytä kuvalla.
NK:n retken jälkeen kävimme MOOD kauppakeskuksessa josta lampsimme katsomaan mitä oli tullut viimeksi käydessämme valtavien pressujen taakse Biblioteksgatanille. Ilahdus oli suuri! Aivan ihan konsepti italialaisesta Eataly kauppahallista, ravintolasta ja kahvilan yhdistelmästä. Ulkopuolella sisälle huokutteli upeat myytävät kukkakimput. Juuri tälläisia paikkoja kaivataan, upeita tuoreita hedelmiä ja italiaisia tuotteita saman katon alla. Kun pieni nälkä yllättää voit joko pysähtyä kahville tai lounaalle saman katon alla – suosittelen ehdottomasti käymään jos matkaatte Tukholmaan.
Jokaisella käynnillä tulee olla jotain uutta ja jotain perinteikästä. Perinteeseen kuuluu, että kävelymme päättyy Östermalmin kauppahalliin Liisa Elmqvistin osastolle syömään perinteinen rapuleipä ja nauttimaan lasillinen kylmää valkoviiniä. Niillä jaksaakin odotella illallista.
Palauduimme laivalle onnellisina ja väsyneinä. Tukholmaa tuli taaperrettua ristiin rastiin ihan riittämiin. Voitteko kuvitella kun palasimme hyttiin, otimme ihan luvalliset iltapäivä nokoset. En kyllä muista koska olisi nukkunut iltapäivällä ! Herätyskello oli soimassa, jotta ehditään valmistautua illlalliselle ja siihen heräsin – ihan uskomattoman hienoa.
Päivämme ruokailut olivat todella merenelävä painotteisia – mutta merimatkallahan se on lähes vaadittua. Söimme Vikingin Ala Carte ravintolassa, missä palvelu oli todella ystävällistä ja osaavaa. Jaoimme alkuruuaksi valtavan kokoisen tarjottimen erilaisia kuoriaisia – aaah niin hyviä. Merenelävissä on se hyvä puoli, että ne eivät useinkaan tee valtavaa möykkyä vatsaa vaan sujahtavat paremmin perille 🙂 Näin juuri kirjoitettuani, täytyy kyllä sanoa että olimme kyllä aika täynnä kun vihdoin palasimme hyttiimme ja päädyimme unten maille.
Näinkin lyhyt matka sai viikonlopun tuntumaan todella pitkältä ja oli rento ja hyvä olo aloittaa uusi työviikko!
Mä oon kanssa juurikin visiitillä Tukholmassa, kun sain työreissua kivasti jatkettua jäämällä vielä tänne viikonlopuksi. Ja oltiin eilen afterworkilla tuolla Eatlyssa, aivan ihana paikka! Kaverini bongasi sieltä jopa tunnetun ruotsalaisen laulajan, joka multa olis mennyt kyllä ohi..! Tukholman reissut on ihania 🙂
Hanna, ihanaa kun voi yhdistää työn ja huvin 🙂 Eikö olekin kiva konsepti – idealla kaikki saman katon alla. Tukholma on kiva kaupunki kun siellä voi kulkea jalan sillä se on vielä hallittavissa. Ihanaa viikonloppua Hanna!
Notice: It seems you have Javascript disabled in your Browser. In order to submit a comment to this post, please write this code along with your comment: 23e05b5e57fe5924919142e8b69039ec